
Μια σειρά ιστοριών με τις οποίες κορίτσια και αγόρια θα ανακαλύψουν τη ζωή και τα κατορθώματα των σπουδαιότερων ανθρώπων από τον χώρο της σχεδίασης, του αθλητισμού, της επιστήμης, της λογοτεχνίας, της φιλοσοφίας…

Άνθρωποι λαμπροί και μοναδικοί από τους οποίους έχουμε πολλά να μάθουμε 
και με τους οποίους μπορούμε να ταυτιστούμε.

Έχετε αναρωτηθεί ποτέ αν οι σπουδαίοι άνθρωποι, αυτοί που διέπρεψαν με το έργο τους και ενέπνευσαν κι άλλους να ακολουθήσουν τα δικά τους όνειρα, έδειχναν από την παιδική τους ηλικία ότι μια μέρα θα γράψουν ιστορία;

Οι σειρές μικρά αγόρια με ΜΕΓΑΛΕΣ ΙΔΕΕΣ και μικρά κορίτσια με ΜΕΓΑΛΕΣ ΙΔΕΕΣ κυκλοφορούν στην Ελλάδα από τις Εκδόσεις Παπαδόπουλος και περιλαμβάνουν σύντομες εικονογραφημένες βιογραφίες σημαντικών προσώπων όπως η Σιμόν ντε Μποβουάρ, ο Στίβεν Χόκινγκ, η Μαρί Κιουρί, η Άννα Φρανκ κ.ά. Τα βιβλία έχουν μεταφραστεί σε 17 γλώσσες και μαζί με τα βιβλία δραστηριοτήτων –που βασίστηκαν στην ιδέα της Maria Isabel Vegara– έχουν ξεπεράσει τα 3.900.000 αντίτυπα σε πωλήσεις.  

Το νέο μέλος της οικογένειας, που έγραψε ιστορία στον κόσμο της τεχνολογίας και όχι μόνο, για το ταλέντο, τη διορατικότητα και τις μοναδικές του ιδέες, είναι ο Στιβ Τζομπς. Μέσα από το εξαιρετικό κείμενο της Maria Isabel Sanchez Vegara οι μικροί μας φίλοι θα γνωρίσουν το έργο και τη ζωή ενός μεγάλου εφευρέτη.

Η οικογένεια Τζομπς υιοθετεί ένα μικρό αγόρι. Σύντομα το μικρό παιδί δείχνει ενδιαφέρον για την τεχνολογία και ειδικά για τους υπολογιστές, που –δεν θα το πιστέψετε– στην εποχή που μεγάλωσε ήταν μεγάλοι όσο ένα ολόκληρο δωμάτιο. Σε συνεργασία με έναν καλό του φίλο και με όπλα του τις ιδέες του, την αγάπη του για τις τέχνες και την καλαισθησία, κατάφερε να αλλάξει για πάντα τον κόσμο της πληροφορικής και της τεχνολογίας δημιουργώντας εύχρηστα και με μεράκι σχεδιασμένα προϊόντα, όπως κινητά τηλέφωνα, τάμπλετ και υπολογιστές. 

Το νέο βιβλίο της Maria Isabel Sanchez Vegara θα εμπνεύσει τους μικρούς αναγνώστες και θα τους παρακινήσει να μάθουν περισσότερα για την επιστήμη των υπολογιστών, δείχνοντάς τους πως αν προσηλωθούν στον στόχο τους, μπορούν να πετύχουν τα πιο μεγάλα όνειρά τους.

	H Mª Isabel Sanchez Vegara γεννήθηκε στη Βαρκελώνη και είναι συγγραφέας και creative director. Ήθελε από μικρή να γίνει συγγραφέας αλλά όταν μεγάλωσε κατέληξε στον χώρο της διαφήμισης. Πριν από μερικά χρόνια αποφάσισε να κάνει αυτοέκδοση σε ένα έργο που επεξεργαζόταν πολύ καιρό. Άνοιξε ένα μικρό e-shop και τοποθέτησε μερικά βιβλία σε καταστήματα της γειτονιάς της. Σύντομα, είχε πουλήσει όλα τα αντίτυπά της. Έκτοτε την πλησίασαν αρκετοί εκδοτικοί οίκοι και έτσι η Maria Isabel άρχισε να γράφει πιο εντατικά. Σήμερα είναι πιο γνωστή ως συγγραφέας μεγάλου μέρους των σειρών μικρά κορίτσια με ΜΕΓΑΛΕΣ ΙΔΕΕΣ και μικρά αγόρια με ΜΕΓΑΛΕΣ ΙΔΕΕΣ. Κάθε βιβλίο αναφέρει την ιστορία της παιδικής ηλικίας τού εκάστοτε ήρωα ή ηρωίδας με έναν διασκεδαστικό, άμεσο τρόπο, που επιτρέπει στους μικρούς αναγνώστες να ταυτιστούν με τους χαρακτήρες σε κάθε ιστορία.

